በውጭ ምንዛሪ አጠቃቀም ችግር ከገበያ እየወጡ ያሉ የንግድ ሰዎች የብሔራዊ ባንክ ገዥ ይድረሱልን አሉ
በውጭ ምንዛሪ እጥረትና አጠቃቀም ችግር ምክንያት ጥሬ ዕቃ ማግኘት ባለመቻላቸው ከምርት እየወጡ መሆናቸውን የሚናገሩ የፋብሪካ ባለቤቶችና መድኃኒትን የመሳሰሉ አስፈላጊ ዕቃዎች የሚያስመጡ ነጋዴዎች፣ ከገበያ እየወጡ መሆኑን በመጥቀስ አዲሱ የኢትዮጵያ ብሔራዊ ባንክ ገዥ ይናገር ደሴ (ዶ/ር) እንዲደርሱላቸው ጠየቁ፡፡ በአገሪቱ የውጭ ምንዛሪ እጥረት ቢኖርም ከተለያዩ ምንጮች የሚገኘውን አምስት ቢሊዮን ዶላር ያህል ገንዘብ ማን እንደሚጠቀምበት፣ የባንኩ ገዥ ሊመረምሩ ይገባል ሲሉ የዘርፉ ተዋናዮች አምርረው ጠይቀዋል፡፡የውጭ ምንዛሪ አጠቃቀም በተለይ ለኤክስፖርተሮች ያደላ መሆኑን፣ ኤክስፖርተሮች ወደ ውጭ ልከው የሚያስገቡትን የውጭ ምንዛሪ የማግኘት፣ እንዲሁም ለፈለጉት ባለሀብት እንዲሰጥ የሚያስችል አቅም ገንብተዋል ሲሉ አስተያየት ሰጪዎቹ ይናገራሉ፡፡ ይህ አካሄድ ብዛት ያላቸው ሠራተኞች የቀጠሩ ፋብሪካዎችን እንዲዘጉ፣ በአገር ውስጥ ገበያ የተትረፈረፉ ምርቶች በተደጋጋሚ በገፍ እንዲገቡ እያደረገ ነው በማለት የሚናገሩት የዘርፉ ተዋናዮች፣ ከኢትዮጵያ ወደ ውጭ የሚላኩ የግብርና ምርቶችም ዋጋ እያጡ ናቸው ይላሉ፡፡በኢትዮጵያ ባንክና ኢንሹራንስ ተቋማት ውስጥ በኃላፊነት ሲሠሩ የቆዩት አቶ አክሊሉ ውበት ለሪፖርተር እንደገለጹት፣ የአገሪቱ ኤክስፖርተሮች ቁጥር አነስተኛ ቢሆንም በእነሱ ሰንሰለት የሚሠራው ባለሀብት ቁጥር ግን ከፍተኛ ነው፡፡ ከእነዚህ ኤክስፖርተሮች መሀል በገበያ ውስጥ የግብርና ምርቶችን በውድ ዋጋ እየገዙ ለውጭ ገበያ ደግሞ በርካሽ የሚሸጡ ይገኛሉ ብለዋል፡፡ እነሱም ያመጡትን የውጭ ምንዛሪ የመጠቀም ዕድል እንዳላቸው፣ የማይጠቀሙ ከሆነ ደግሞ የሚፈልጉት ሰው እንዲጠቀም የማድረግ አቅም በግል ባንኮች ላይ ስላላቸው መንግሥት የፍትሐዊነቱን ጉዳይ ሊያጤን ይገባል ሲሉ አቶ አክሊሉ  አስረድተዋል፡፡ ከዚህ በተጨማሪ የውጭ ምንዛሪ ማግኘት የሚፈልጉ ባለሀብቶች ከባንኮች በአንድ ዶላር ከስምንት እስከ አሥር ብር ድረስ  በሕገወጥ መንገድ እየተጠየቁ መሆኑንም እየገለጹ ነው፡፡ ይህ ችግር ሊፈጠር የቻለው የኢትዮጵያ ብሔራዊ ባንክ ሥራ ላይ ባዋላቸው የማያሠሩ መመርያዎች ምክንያት ነው ይላሉ፡፡ ከዚህ በተጨማሪም ንግድ ባንኮች ቀዳዳ ፈልገው በተፅዕኖ ፈጣሪ ኤክስፖርተሮች ምክንያት ላለቀላቸው ምርቶች በተለይም ቅድሚያ ወረፋ ያዙ ለሚባሉ ለኤሌክትሮኒክስ ምርቶች፣ ለጨርቃ ጨርቅ፣ ለወረቀት፣ ለብረታ ብረት፣ በውጭ አገር ሙሉ በሙሉ ተመርተው ለመጡ ዕቃዎች አስመጪዎች አገሪቱ ያመነጨችው የውጭ ምንዛሪ እየቀረበ እንደሆነና መድኃኒት፣ የውኃ  ፕሮጀክቶችና የማምረቻ ክፍለ ኢኮኖሚው ዘርፍ በውጭ ምንዛሪ እጥረት መመታታቸውን ያስረዳሉ፡፡ ለሪፖርተር አስተያየታቸውን የገለጹ የዘርፉ ተዋናዮች እንደሚሉት፣ ብሔራዊ ባንክ ላለፉት ዓመታት ችግሩን ከመፍታት ይልቅ የሚያባብሱ መመርያዎችን ሲያወጣ ቆይቷል፡፡ አዲሱ ገዥ  የውጭ ምንዛሪ ተጠቃሚዎች ማንነት እንዲፈተሽ፣ የኢትዮጵያን የግብርና ምርቶች በትክክል እየገዙ የሚገኙ የውጭ ድርጅቶችን ማንነት በማጥናትና በማጣራት ዕርምጃ እንዲወስዱ ጠይቀዋል፡፡ከዚህ በተጨማሪም የዘርፉ ተዋናዮች እየተካሄደ ያለውን ሕገወጥ ተግባር ሲተነትኑ፣ ከአንድ ሚሊዮን ዶላር በታች እየተቆራረጠ በድምሩ በተከታታይ እስከ 50 ሚሊዮን ዶላር ድረስ የሚፈቀድላቸው ባለሀብቶች አሉ፡፡ በአንፃሩ ሠራተኞች ላለመበተን የሚጥሩ አገር በቀል ኢንዱስትሪዎች በሁለት መንገዶች ጥሬ ዕቃዎች ለማስመጣት እየተንገዳገዱ መሆኑንም ያክላሉ፡፡  የመጀመርያው ለኤክስፖርተር በአንድ ዶላር 30 በመቶ ድረስ መክፈል፣ ሁለተኛው ደግሞ ዶላሩን ከባንኮች ጋር በመደራደር ወደ ኢንዱስትሪዎች በማዞር በዶላር እስከ አሥር ብር ድረስ ይከፍሉበታል፡፡ ይህ አሠራር ሕግን የተከተለ ስላልሆነ በገበያ ውስጥ ከፍተኛ ችግር እየፈጠረ በመሆኑ፣ አዲሱ የብሔራዊ ባንክ ገዥ እንዲመረምሩ  አሳስበዋል፡፡ ከዚህ በተጨማሪም ከቀረጥ ነፃ መብት እስከ ሦስት ሻንጣዎች ድረስ መፈቀዱ፣ በዳያስፖራ አማካይነት የሚገኘው ምንዛሪ ገበያውን ያስተነፈሰ ቢመስልም የጥቁር ገበያውን የምንዛሪ ዋጋን በተለይም የዶላር ምንዛሪ እስከ 37 ብር ድረስ እንዳናረው እየተገለጸ ነው፡፡ የውጭ ኢንቨስትሮች ለጥቁር ገበያ ንረት አስተዋጽኦ እንዳላቸው፣ የሚያተርፉትን ገንዘብ በጥቁር ገበያ ሐዋላ አድራጊዎች እያወጡ ስለሆነ፣ የጥቁር ገበያ ዋጋ እየጨመረ መሆኑም ይነገራል፡፡ አዲሱ የብሔራዊ ባንክ ገዥ እነዚህን ችግሮች በመፍታት መረጋጋት እንዲፈጥሩ የዘርፉ ተዋናዮች እየጠየቁ ነው፡፡ 